Babcock tok i juli i fjor over driften av alle ambulansefly i Norge fra norske Lufttransport. Norsk Flygerforbund forhandlet med Babcock om å få til en overføring av pilotene i Lufttransport til den nye operatøren.

Sommeren 2018 signerte Norsk Flygerforbund og NHO en ny kollektivavtale. Det ble inngått en ansettelsesavtale med 93 piloter med oppstart i juli.

Siden gikk 90 av pilotene til retten i Tromsø fordi de ville ha tilbake økonomiske goder de hadde hos forrige arbeidsgiver frem til i fjor sommer.

Pilotene mente overtagelsen var virksomhetsoverdragelse.

Fredag fikk de rettens medhold.

Artikkelen fortsetter under annonsen

Uklart hvilke konsekvenser det vil få

«Konklusjonen er at det har funnet sted en virksomhetsoverdragelse etter arbeidsmiljøloven § 16–1. Saksøkerne gis etter dette medhold», heter det i dommen fra Nord-Troms tingrett.

Driftssjef Hilde Sjurelv i Babcock sier i en pressemelding at selskapet vil gjennomgå premissene for dommen.

– Det er foreløpig ikke klart hvilke konsekvenser denne dommen vil få. Vi vil nå gå nøye gjennom premissene for dommen før vi avgjør hvordan vi skal håndtere denne saken videre, sier hun.

– Vi er glade for at vi fikk med nesten alle de dyktige og erfarne pilotene i tjenesten da vi tok over. Men i det totale regnestykket må det også tas med at Babcock har investert en milliard kroner i nye fly, bygget opp en ny driftsorganisasjon fra bunnen, etablert en ny organisasjon for teknisk vedlikehold, og investerer 85 millioner kroner i ny hangar i Tromsø som skal være base for det tunge vedlikeholdet av ambulanseflyene i Norge og Sverige. Dette må vi ta med i betraktningene når vi skal vurdere hva vi gjør videre, sier Sjurelv.(Vilkår)Copyright Dagens Næringsliv AS og/eller våre leverandører. Vi vil gjerne at du deler våre saker ved bruk av lenke, som leder direkte til våre sider. Kopiering eller annen form for bruk av hele eller deler av innholdet, kan kun skje etter skriftlig tillatelse eller som tillatt ved lov. For ytterligere vilkår se her.